ซิตี้กรุ๊ปเชียร์ซื้อ6หุ้น
ชอบแบงก์-อสังหาฯเลี่ยงขนส่งทิสโก้คงเป้า1,300เก็บพลังงาน
27 มิ.ย. 2555

ชอบแบงก์-อสังหาฯเลี่ยงขนส่งทิสโก้คงเป้า1,300เก็บพลังงาน
ซิตี้กรุ๊ปเพิ่งตื่นลดเกรดพลังงาน ขนส่ง เชียร์ค้าปลีก แบงก์ อสังหาริมทรัพย์ เผยหุ้นเด็ด 6 ตัว ทิสโก้ยันเป้าสิ้นปี 1,300 จุด แนะนักลงทุนยาวเก็บพลังงานรอกำไรก้อนโต
โบรกเกอร์ชั้นนำของสหรัฐ ซิตี้กรุ๊ป ลดเกรดหุ้นพลังงาน ปิโตรเคมีและขนส่งจากสถานการณ์เศรษฐกิจโลกที่ชะลอตัวและเพิ่มเกรดหุ้นค้าปลีก และอาหาร รวมถึงหุ้นที่มีแนวโน้มกำไรเพิ่มขึ้น ทั้งธนาคารพาณิชย์และอสังหาริมทรัพย์จากการลงทุนภาคเอกชนที่คาดว่าจะเพิ่มขึ้น และหุ้นสื่อสารจากใบอนุญาตโทร.มือถือ 3G ที่จะส่งผลดีต่อกำไรในระยะยาว
ดังนั้น จึงแนะนำให้เลือกหุ้นที่มีอัตราการเติบโตดี โดยเพิ่มน้ำหนักหุ้นธนาคาร อสังหาริมทรัพย์และสื่อสาร โดยหุ้นที่แนะนำซื้อ คือ ธนาคารกสิกรไทย (KBANK) ธนาคารกรุงศรีอยุธยา (BAY) บริษัท แอดวานซ์ อินโฟร์ เซอร์วิส (ADVANC) บริษัท แลนด์ แอนด์ เฮ้าส์ (LH) บริษัท ศุภาลัย (SPALI) และบริษัท อมตะ คอร์ปอเรชัน (AMATA) และขายหุ้นบริษัท ทิสโก้ไฟแนนเชียลกรุ๊ป (TISCO) และบริษัท ทรู คอร์ปอเรชั่น (TRUE)




 
อย่างไรก็ตาม ยังคาดว่าอัตราผลตอบแทนต่อส่วนของผู้ถือหุ้น (อาร์โออี) ของบริษัทจดทะเบียนในตลาดหุ้นไทยปีนี้จะเพิ่มขึ้นเป็น 20-25% จากค่าเฉลี่ยในอดีต 17% เหนือค่ากลางราคาตามมูลค่าบัญชี
ด้านนายไพบูลย์ นลินทรางกูร ประธานเจ้าหน้าที่บริหาร บริษัทหลักทรัพย์ ทิสโก้ กล่าวในงานสัมมนา “ผลกระทบของเงินเฟ้อกับการลงทุนในประเทศ” ว่า จากข้อมูลสถิติในอดีตพบว่าเงินเฟ้ออยู่ในระดับต่ำกว่า 3% จะส่งผลเชิงบวกต่อตลาดหุ้น แต่หากเป็นช่วงเงินเฟ้อขาขึ้น หรือในระดับเกิน 3% ราคาหุ้นจะปรับตัวลดลงประมาณ 10% ขณะนี้เงินเฟ้อของไทยอยู่ในระดับ 3% ถือว่าดีต่อตลาดหุ้น 
อย่างไรก็ตาม เงินเฟ้อไม่ใช่ปัจจัยหลัก ปัจจัยสำคัญทำให้ตลาดหุ้นไทยปรับตัวลดลงระยะนี้จะเป็นปัจจัยจากต่างประเทศ 
“โดยส่วนตัวไม่เชื่อว่าจะเกิดมาตรการผ่อนคลายเชิงปริมาณครั้งที่ 3 หรือคิวอี 3 อีก เพราะการอัดฉีดสภาพคล่องไม่ใช่แนวทางในการแก้ไขปัญหา และไม่เชื่อว่าสหรัฐจะดึงสภาพคล่องที่ใส่เข้ามาแล้วก่อนหน้านี้ในระยะ 1-2 ปีนี้ และในที่สุดจะต้องไหลกลับเข้ามาลงทุนในหุ้น ซึ่งไทยยังเป็นประเทศที่มีความน่าสนใจ โดยอัตราราคาเทียบกับกำไรสุทธิ (พีอี) 12 เท่าไม่ได้สูง และกำไรต่อหุ้นในปีนี้คาดว่าจะโตในระดับ 30% ได้” นายไพบูลย์ กล่าว
ประธานเจ้าหน้าที่บริหาร บล.ทิสโก้ กล่าวว่า หากเงินทุนต่างชาติไหลกลับมาคาดว่าไทยจะเป็นตลาดที่น่าสนใจในสายตาของนักลงทุน ในส่วนของบริษัทยังคงเป้าหมายดัชนีหุ้นปีนี้ที่ระดับ 1,300 จุด แม้ในช่วงนี้ต่างชาติจะมีการขายสุทธิ แต่ก็มีการกลับเข้าซื้อในกลุ่มธนาคารพาณิชย์ ค้าปลีกและกลุ่มเทคโนโลยีและการสื่อสาร 
อย่างไรก็ตาม สำหรับผู้ลงทุนที่สามารถถือลงทุนระยะยาวได้ แนะนำว่าหุ้นกลุ่มพลังงาน เพราะหากเศรษฐกิจจีนมีการฟื้นตัว ซึ่งเชื่อว่าในไตรมาส 2 นี้ เศรษฐกิจจีนน่าจะเป็นระดับต่ำสุดแล้ว 7.2% จะทำให้ราคาพลังงานปรับตัวเพิ่มขึ้น จะส่งผลดีต่อกลุ่มหุ้นพลังงาน
ตลาดหุ้นไทยยืนเหนือระดับ 1,500 จุด อีกครั้ง ดัชนีปิดที่ระดับ 1,151.09 จุด บวก 3.66 จุด แต่มูลค่าการซื้อขายบางตา 18,332.32 ล้านบาท และต่างชาติขายต่อ 923 ล้านบาท